Byens Hus Mørke

Udstilling: “Hvem forandrer fremtiden?”
2025-06-02 - 2025-06-29 | Byens Hus Kunstudvalg, Ebeltoftvej 7, Mørke, 8544, Danmark
Udstilling om klimaaktion vender hjem til Syddjurs
Efter et succesfuldt forår på farten i Østjylland vender “Hvem forandrer fremtiden?” nu tilbage til Mørke, når den fra juni kan opleves i Byens Hus. “Hvem forandrer fremtiden?” er en udstilling om klimaaktion på Djursland, der gennem menneskelige fortællinger vil bringe håbet tilbage i klimadebatten.
“Det er nemt at føle sig fortabt, når du ser dårlige klimanyheder på stribe. Klimaangsten vokser frem hos mange, særligt de unge. Jeg tror på, at vi har brug for håbet og de menneskelige fortællinger, hvis ikke vi skal give op på forhånd overfor de klimaforandringer, vi ser ske. For i realiteten har vi flere handlemuligheder som individer og forbrugere, end vi selv tror,” fortæller fotojournalist Camilla Rønde, der er initiativtager til udstillingen.
Sammen med den socialøkonomiske fond Havmøllen har hun skabt “Hvem forandrer fremtiden?”, der forsøger at bringe håbet tilbage i en anspændt klimadebat.
Udstillingen åbnede i januar i Ebeltoft, hvor mange gæstede udstillingen. Siden har udstillingen besøgt vores naboer i Grenaa, Horsens og på Dokk1 i Aarhus, hvor den er blevet modtaget meget positivt. Nu er tiden kommet til at vende snuden hjem til Syddjurs, hvor Mørke er næste stop på rejsen.
“Hvem forandrer fremtiden?” består af otte portrætter af mennesker fra Djursland, der gennem deres hverdagshandlinger bidrager til en mere klimavenlig fremtid. Indenfor de områder, hvor vi som samfund udleder mest CO2, viser udstillingen vejen til et mere klimavenligt hverdagsliv. Portrætterne undersøger alt fra tinyhouse-byggeri og reparation af elektronik til nye måder at dyrke afgrøder på og bekæmpelse af madspild.
Udstillingen har modtaget støtte fra NRGIs Værdipulje, Norddjurs Kommune og Syddjurs Kommune og udstilles i samarbejde med kunstudvalget i Byens Hus.
Talsperson Eva Thomsen fortæller om motivationen for at huse udstillingen:
“Vi er alle nødt til at tænke i bæredygtige og klimavenlige løsninger. Vi kan jo ikke blive ved med at forbruge, som vi har gjort tidligere. Her er Byens Hus i Mørke et godt eksempel. Huset er en del af byfornyelsesprojektet i Mørke og er bl.a. bygget af genbrugte materialer fra lokalområdet, og det er i meget god tråd med husets ånd, at udstillingen nu hænger her.”
Udstillingen kan fra 2. juni og med d. 29. juni i husets åbningstid. Byens Hus, Ebeltoftvej 7, 8544 Mørke.
Medvirkende er: Jordbruget Soldug, Frans van der Woude, Den Grænseløse Festival, tinyhousebygger og foredragsholder Anders Boisen, underviser i permakultur Marie Gravesen Cox, Madspildspensionatet i Syddjurs, Repaircaféen i Rønde og familien Engrob Malling fra Tved.
